C 323/98
LT
Europos Sąjungos oficialusis leidinys
2022 8 26
3.8.
Taigi EESRK mano, kad pasiūlymas iš dalies keisti LULUCF reglamentą bus gyvybiškai svarbus siekiant užtikrinti ilgalaikę klimato pusiausvyrą, o sekvestruojamasis ūkininkavimas turėtų būti laikomas ne tik komercine galimybe, bet ir esminiu ateities ES žemės ūkio elementu. 3.9.
Užtikrinant aprūpinimo maistu saugumą pasaulyje, anglies dioksido valorizacija sprendžiami trys skirtingi uždaviniai: — sekvestruoti atmosferoje esantį anglies dioksidą dirvožemyje; — sumažinti išmetamą ŠESD kiekį; — pritaikyti žemės ūkio sektorių prie klimato kaitos.
3.10.
Anglies dioksido sekvestracija gali būti pagerinta įvairiomis žemės tvarkymo priemonėmis:
— miško įveisimu ir miško atkūrimu; — agrarine miškininkyste ir kitų formų mišria augalininkyste, apimančia sumedėjusius augalus ir augalininkystės arba gyvulininkystės sistemas; — tarpinių pasėlių ir antsėlių naudojimu, tausojamuoju žemės dirbimu; — pasėlių pavertimu pūdymais arba nuolatinėmis pievomis; — durpynų ir šlapynių atkūrimu. 3.11.
Yra daug galimybių, pavyzdžiui: Prancūzijos nacionalinio žemės ūkio, mitybos ir aplinkos instituto (INRAE) iniciatyvos 4/1000 duomenimis, didžiausias papildomo anglies dioksido kiekio saugojimo Prancūzijos žemės ūkyje potencialas sudaro 8,43 mln. tonų per metus pirmuosiuose 30 dirvožemio centimetrų. 3.12.
Atsižvelgiant į ES Dirvožemio strategijoje (8) nustatytą tikslą – iki 2050 m. visiškai neprarasti dirvožemio, ir siekiant užtikrinti, kad būtų vykdoma anglies dioksido absorbavimo funkcija ir biomasės gamyba, EESRK rekomenduoja tinkamai valdyti ir apsaugoti ariamąją žemę ir teigiamai vertina tai, kad kai kurios valstybės narės imasi veiksmų šia kryptimi (pvz., Estijoje šiuo metu rengiami žemės teisės aktai). 3.13.
Komunikate nustatytitam tikri sertifikuotiems anglies dioksido sekvestracijos projektams keliami uždaviniai, tačiau nepaaiškinama, kaip turi būti užtikrintas: — nenuolatinis pobūdis: dirvoje ir biomasėje sekvestruojamas ir saugomas anglies dioksido kiekis gali būti išleistas į atmosferą, taip panaikinant klimato kaitos švelnėjimo pranašumus; — tikslus faktinių papildomų sąnaudų apskaičiavimas, kadangi sugeriamo anglies dioksido kiekio stebėsena, ataskaitų teikimas ir tikrinimas vis dar yra sunkus uždavinys; — anglies dioksido sekvestracijos ir žemės ūkyje susidarančio ŠESD kiekio mažinimo sąnaudų įvertinimas. 3.14.
Galiausiai nereikėtų pamiršti žemės ūkio sektoriaus išmetamų teršalų mažinimo taikant atitinkamą praktiką ar naujas technologijas, nes pirmenybė teikiama energijos suvartojimo ir išmetamo ŠESD kiekio mažinimui.
Pramoniniu anglies dioksido surinkimu, naudojimu ir saugojimu grindžiami sprendimai 3.15.
Komunikate siūlomi tikslai: iki 2028 m. turėtų būti pasiekta, kad apie kiekvieną pramonėje surenkamo, transportuojamo, naudojamo ir saugomo CO2 toną būtų pranešama ir ji būtų įtraukiama į apskaitą pagal kilmę – iškastinę, biogeninę ar iš atmosferos; iki 2030 m. turėtų būti pasiekta, kad bent 20 % chemijos ir plastikiniuose gaminiuose naudojamos anglies būtų gaunama iš tvarių neiškastinių šaltinių; iki 2030 m. turėtų būti pasiekta, kad pažangiais projektais kasmet būtų pašalinama iš atmosferos ir nuolatinėse saugyklose saugoma 5 Mt CO2. 3.16.
Iškastinė anglis turės būti pakeista tvaresniais iš atliekų srautų, tvarių biomasės išteklių ar tiesiog atmosferos gaunamais regeneruotos anglies srautais.
(8)
EESRK nuomonė „Nauja ES dirvožemio strategija“, (OL C 290, 2022 7 29, p. 131).